‘Al’ummar Hausawa da Fulani na bukatar canja alkiblar rayuwa’
By Bashir Yahuza Malumfashi | Publish Date: Jul 13 2018 2:00AM
Na farko daga hagu, Shugaban Qungiyar Hausawa da Fulani na Kubwa ne, Malam Yakubu Sa’idu yake bayani, a yayin gudanar da taron
Shugaban kungiyar Ci Gaban Hausawa da Fulani na yankin Kubwa, karamar Hukumar Bwari-Abuja, Malam Yakubu Sa’idu ya ce ya zama wajibi ga al’ummar Hausawa da Fulani su canja salon rayuwarsu domin su dace da zamani.
Shugaban ya bayyana haka ne a yayin wani taron kungiyar a ranar Lahadin da ta gabata, inda ya nuna kudirinsa na hada kan al’ummar Hausawa da Fulani na yankin Kubwa, tare da zaburar da su wajen fuskantar kowane irin kalubale a zamanance.
“Domin ganin mun farfado da ayyukan wannan kungiya, za mu yi duk mai yiwuwa, musammman wajen hada kan shugabannin al’umma da malamanmu da duk wani mai fada-a-ji, domin ganin mun hada kan al’ummarmu,” inji shugaban.
Ya ce, sun shirya kai ziyara ta musamman ga Sarkin Hausawan Abuja da kuma Sarkin Hausawan Kubwa, wadanda su ne iyayen kungiyar, wadanda kuma su ne za su kasance masu ba shugabannin kungiyar shawarwari da jagoranci.
Wannan kudiri, kamar yadda shugaban ya ce, ya biyo bayan amincewar mambobin kungiyar da suka tattauna a yayin wannan kwarya-kwaryar taro na ranar Lahadi. “Ta hanyar sanya shugabanninmu a gaba a kowane al’amari, shi ne zai ba su kwarin gwiwar ba mu ingantattun shawarwari, tare da ba mu jagora, wanda haka zai sanya kungiyar tamu ta samu tallafi daga dukan masu ruwa-da-tsaki a al’amuranmu,” inji shi.
Wani al’amari da aka tattauna dangane da Hausawa da Fulani mazauna Kubwa shi ne kira gare su kan su kasance masu son zaman lafiya a kowane lokaci. Haka an bukaci su zamo masu sada zumunci a tsakaninsu.
A bisa ga wannan kudiri, daya daga cikin manyan ’ya’yan kungiyar, Alhaji Nuhu Bello Dogon Daji, ya bukaci duk wani Bahaushe ko Bafulatani da ke zaune a yankin Kubwa, ya yi rijista da kungiyar, sannan ya tabbatar da cewa ya kai bayanansa ga ofishin Sarkin Hausawa na Kubwa. “Kowa ya tabbatar da cewa ya mallaki katin shaidar dan kasa da katin rijistar zabe da sauran takardu masu muhimmanci. Mu sanar da junanmu cewa kowane Bahaushe ko Fulani ya tabbatar da cewa akwai bayanansa cikin rijistar ofishin Sarkin Hausawa. Hakan na da muhimmanci, domin tantancewa da tsaro,” inji shi.
Wadansu daga cikin manyan da suka halarci taron, sun hada da Sarkin Hausawan Kubwa, Alhaji Muhammadu Aminu Bello da Alhaji Bello Dogon Daji da Alhaji Abubakar Bala Matawalle da sauransu. An dai kammala taron lafiya tare da burin ci gaba da aiwatar da manufofin kungiyar a taruka daban-daban masu zuwa nan gaba.